b'\n_START_ARTICLE_\nKarl Hugo Strunz\n_START_SECTION_\n\xc5\xbdivljenje\n_START_PARAGRAPH_\nPo maturi na realki v Regensburgu se je Hugo Strunz leta 1929 vpisal na Univerzo Ludwig-Maximilians v M\xc3\xbcnchnu. \xc5\xa0tudiral je naravoslovne znanosti s poudarkom mineralogiji in leta 1933 doktoriral iz filozofije. Dve leti kasneje je doktoriral \xc5\xa1e na Tehni\xc4\x8dni univerzi v M\xc3\xbcnchnu._NEWLINE_Leta 1937 je od\xc5\xa1el v Mineralo\xc5\xa1ki muzej v Berlinu in postal asistent mineraloga Paul Ramdohra (1890-1985), pionirja na podro\xc4\x8dju mikroskopije rud. Leta 1938 so ga habilitirali za docenta. Od 1939 do konca druge svetovne vojne je bil docent mineralogije in petrografije na Univerzi Friedricha-Wilhelma, ki se je leta 1946 preimenovala v Humboldtovo univerzo v Berlinu. Zatem je pou\xc4\x8deval mineralogijo na Filozofsko-teolo\xc5\xa1ki fakulteti univerze v Regensburgu in ustanovil Mineralo\xc5\xa1ko-geolo\xc5\xa1ki in\xc5\xa1titut, ki se je kasneje raz\xc5\xa1iril in postal Dr\xc5\xbeavni raziskovalni in\xc5\xa1titut za uporabno mineralogijo._NEWLINE_Leta 1951 je prevzel Katedro za mineralogijo in petrografijo na Tehni\xc5\xa1ki univerzi v Berlinu. V naslednjih nekaj letih je ustanovil Mineralo\xc5\xa1ki in\xc5\xa1titut, kjer je delal do upokojitve leta 1978. V tem obdobju je objavil ve\xc4\x8d kot 200 strokovnih del._NEWLINE_Strunz je na svojih mineralo\xc5\xa1kih odpravah obiskal ve\xc4\x8dino evropskih dr\xc5\xbeav in ve\xc4\x8d afri\xc5\xa1kih dr\xc5\xbeavah, vklju\xc4\x8dno z Madagaskarjem, Namibijo, Zimbabvejem in Tanzanijo._NEWLINE_Bil je ustanovni \xc4\x8dlan Mednarodnega mineralo\xc5\xa1kega zdru\xc5\xbeenja (IMA). Od leta 1958 do 1970 je bil predsednik Mineral Data Commission, od leta 1982 pa njegov namestnik. Po upokojitvi je bil kustos Mineralo\xc5\xa1kega muzeja v Unterw\xc3\xb6ssnu.\n_START_SECTION_\nPomembni dose\xc5\xbeki\n_START_PARAGRAPH_\nKarl Hugo Strunz je leta 1941 razvil svojo prvo sistematiko mineralov, ki je temeljila na njihovi kemi\xc4\x8dni sestavi in kristalni strukturi. Minerale je razvrstil v devet razredov (do leta 1941 in po letu 2001 je deset razredov). Od takrat se njegove Mineralo\xc5\xa1ke tabele nenehno posodabljajo. Prevedene so v ve\xc4\x8d jezikov in so postale standardno delo za sistematiko mineralov._NEWLINE_Odkril je 14 novih vrst mineralov, med njimi laueit, hagendorfit, hudobait, flaj\xc5\xa1erit, stranskiit, liandradit in pe\xc4\x8deckit.\n_START_SECTION_\nIzbrana dela\n_START_PARAGRAPH_\nStrunzovo najpomembnej\xc5\xa1e delo je sistematika mineralov Mineralogischen Tabellen iz leta 1941, ki je leta 2001 do\xc5\xbeivela svojo 9. dopolnjeno izdajo z naslovom Mineralogical tables: chemical structural mineral classification system._NEWLINE_Drugo pomembno delo je Klockmannov Lehrbuch der Mineralogie (U\xc4\x8dbenik mineralogije) (ISBN 3-432-82986-8), ki je nastal pod Strunzovim vodstvom in s sodelovanjem Paula Ramdohra._NEWLINE_Leta 1932 je objavil \xc5\xa1tudijo \xc3\x9cber strukturelle Beziehungen zwischen Phosphaten (Triphylin) und Silikaten (Olivin) und \xc3\xbcber die chemische Zusammensetzung von Ardennit und Narsarsukit (O strukturnih povezavah fosfatov in silikatov). Sledili sta \xc5\xa1tudiji Beschreibung \xc3\x9cber die Verwandtschaft der Silikate mit den Phosphaten und Arsenaten (O sorodnosti silikatov s fosfati in arzenati, 1936) in Chemische Zusammensetzung und Struktur von Rhodizit und Jeremejewit (Kemi\xc4\x8dna sestava in struktura rodizita in jeremejevita, 1939)._NEWLINE_Leta 1947 je objavil Geologische \xc3\x9cbersichtstafel f\xc3\xbcr Mitteleuropa (u.a.) (Geolo\xc5\xa1ke preglednice za Srednjo Evropo). Preglednice so bile dopolnjeneleta 1948. \xc5\xa0e istega leta je objavil delo Struktur und Gestalt (Sestava in oblika), ki je nekak\xc5\xa1en uvod za la\xc5\xbeje razumevanje kristalografije._NEWLINE_Leta 1953 je objavil knjigo Mineralien und Lagerst\xc3\xa4tten in Ostbayern (Minerali in njihova nahajali\xc5\xa1\xc4\x8da v vzhodni Bavarski)._NEWLINE_Leta 1970 je napisal razpravo Von der Bergakademie zur Technischen Universit\xc3\xa4t Berlin (Od fakultete za montanistiko do Tehni\xc5\xa1ke univerze v Berlinu), pet let kasneje pa knjigo Zur Mineralogie und Geologie der Oberpfalz (Mineralogija in geologija Oberfalza).\n_START_SECTION_\nPriznanja\n_START_PARAGRAPH_\nHugo Strunz je leta 1985 prejel nem\xc5\xa1ki zvezni Kri\xc5\xbeec za zasluge 1. razreda. Bil je \xc4\x8dastni \xc4\x8dlan ve\xc4\x8d kot dvajset nacionalnih in mednarodnih znanstvenih dru\xc5\xa1tev in akademij, med katerimi so najpomembnej\xc5\xa1a mineralo\xc5\xa1ka dru\xc5\xa1tva Nem\xc4\x8dije, ZDA, Anglije, Japonske in Sovjetske zveze. Od leta 1995 je bil \xc4\x8dastni \xc4\x8dlan Dru\xc5\xa1tva prijateljev mineralov iz M\xc3\xbcnchena. Poleg tega je bil eden od senatorjev nem\xc5\xa1ke akademije znanstvenih raziskovalcev Leopoldina, katere \xc4\x8dlan je postal leta 1968. Hugo Strunz je bil nosilec Bo\xc5\x99ickyjeve medalje Karlove univerze v Pragi._NEWLINE_Po njem so poimenovali minerala strunzit in ferostrunzit.'